Donald Trump: ‘Ek sal julle nie in die steek laat’Trump saam met sy vrou Melania en hul seun Barron na sy oorwinningstoespraak. Foto: AP Photo/John Locher Donald Trump het, kort nadat hy tot 45ste president van Amerika verkies is, ŉ oorwinningstoespraak gelewer. Trump het, omring deur sy gesin en verkiesingspan, gesê dit is tyd dat Amerikaners saamkom as een verenigde volk. “Ek sal ŉ president wees vir alle Amerikaners. Ek sal uitreik na diegene wat my nie ondersteun het nie. Ons moet almal die land verenig.” Hy het gesê as almal saamwerk, kan hulle begin om die land te herbou. “Miljoene mense sal werk wanneer ons die VSA begin herbou. Niks wat mense vir die toekoms wil hê, is buite hul bereik nie, ons sal nie langer vir niks minder as die beste skik nie.” Volgens Trump sal Amerika “gemeenskaplike gronde” soek in sy verhouding met die internasionale gemeenskap en nie vyandigheid nie. Trump het sy ouers, familie en verkiesingspan bedank en gesê hy is baie gelukkig dat hy heelpad hul ondersteuning geniet het. “Dit word as ŉ historiese gebeurtenis beskryf. Dit kan nie een wees as ek julle in die steek laat nie. Ek belowe ek sal julle nie in die steek laat nie. Ek sien baie daarna uit om jul president te wees.” Trump het gesê hul werk vir die verkiesingsveldtog is verby, maar dat die werk vir hul “beweging” nou eers begin. “Ons gaan dadelik aan die werk spring en hopelik doen ons ŉ werk wat julle sal trots maak op my as president. Dit is my eer. Ek is lief vir die land.” Donald John Trump is op 14 Junie 1946 in New York gebore. Hy is een van vyf kinders. Trump het in sy jong loopbaan vinnig opgang gemaak as eiendomsmagnaat. Dit was egter sy sosiale lewe en egskeidings wat die nuus gehaal het. Trump is in 2005 getroud met die model Melania Trump. Hy was twee keer vantevore getroud. Trump het vyf kinders, drie uit sy huwelik met Ivana Trump. Hy het ook ŉ dogter saam met die aktrise Marla Maples en ŉ seun saam met Melania. Sy jarelange betrokkenheid by ŉ realiteitstelevisieprogram oor entrepreneurskap, The Apprentice, waarin hy week na week potensiële werksaansoekers afgedank het met die woorde “you’re fired”, was ’n reusesukses. Hy het in Junie 2015 aangekondig dat hy vir president sal staan.